કોરિયાના પૌરાણિક દસ્તાવેજ ‘સામ કુક પુસા’માં પણ રાજા સૂરો અને સુરિરત્નાના વિવાહની વાત આવે છે, જે મુજબ પ્રાચીન કોરિયામાં કારક વંશની સ્થાપના કરનાર રાજા સુરોની પત્ની રાણી ‘હૌ’ એટલે કે સુરિરત્ના મૂળ આયુત (અયોધ્યા)ની રાજકુમારી હતી. સુરો સાથે વિવાહ કરાવવા માટે તેના પિતાએ તેને સમુદ્રમાર્ગે કોરિયા સ્થિત કારક રાજ્યમાં મોકલી હતી. આજે પણ કોરિયામાં કારક ગોત્રના લગભગ ૬૦ લાખ લોકો ખુદને રાજા સુરો અને અયોધ્યાની રાજકુમારીના વંશજો ગણે છે. સુરો અને સુરિરત્નાના વંશજોની સંખ્યા કોરિયાની કુલ આબાદીમાં લગભગ ૧૦% છે.